NFF gjør nytt forsøk på fotballrevolusjon

Det kan ende opp med færre lag i eliteserien og ny struktur på de tre divisjonene under.

På Isachsen stadion i Mjøndalen kan det bli nedrykk denne sesongen. Da kan det bli tyngre å komme seg opp i det øverste selskap igjen dersom antall lag i Tippeligaen blir redusert. Grøtt, Vegard Wivestad

5. okt. 2015 19:06 Sist oppdatert 5. oktober 2015

I fjor ble forslagene om ny seriestruktur og flytting av cupfinalen til våren møtt med massiv motstand.

Det som skulle bli et helhetlig forslag til endring av seriestrukturen i Norge ble aldri fremmet som sak på fotballtinget i mars i år.

Forslaget til endringer i fjor fislet ut uten at det kom til realitetsbehandling på fotballtinget. Her er oppsummeringen etter at det var klart:

Les også Nederlandsk forslag vrakes - det blir ingen store endringer for eliteserien

Vilje til endring

Men forslagene er ikke lagt bakerst i den nederste skuffen til høyre og glemt. Viljen til endring er i høyeste grad til stede.

Om 14 dager vil et forslag til ny seriestruktur ligge på bordet til styret i Norges Fotballforbund. Denne gangen er det nedsatt et eget utvalg med navnet Seriekomiteen som har jobbet med å arbeide frem mulige forslag til endring.

Bjarne Berntsen har ledet arbeidet som trolig kommer til å munne i et forslag om endringer av det norske seriesystemet.

Bjarne Berntsen er utnevnt av NFF til å styre arbeidet.— Vi håper at diskusjonen denne gangen ikke bare handler om antall lag i den øverste divisjonen, men at totaliteten i eventuelle forslag blir diskutert. Vi håper på gode diskusjoner hvor det er høyt under taket, sier Bjarne Berntsen til Aftenposten. I tillegg til å lede arbeidet i komiteen er han også visepresident i NFF og styreleder i Norsk Toppfotball.

Radikale grep nok en gang

Denne uken samler Berntsen topplederne i de to øverste divisjonene til møte hvor de vil gå gjennom alternativer til ny struktur. Om to uker vil komiteen han leder legge fram sin innstilling for styret i fotballforbundet.

— Deretter gjør styret i NFF den videre vurderingen. Det kan ende med et forslag til ny serieordning på tinget i mars neste år, sier Berntsen.

Berntsen vil ikke gå på detaljnivå om de vurderingene som blir gjort. Men det er snakk om en rekke mulige endringer som nå ligger i potten:

Færre lag i eliteserien (Tippeligaen). Trolig forslag om å redusere fra 16 til 14 lag.

Eliteserien deles etter at alle har spilt to ganger mot hverandre. Lagene går til et sluttspill for fordeling av medaljer og et sluttspill for å unngå nedrykk.

Sesongen utvides.

Det blir færre lag også i 1. divisjon (OBOS-ligaen).

2. divisjon reduseres til to avdelinger.

Det innføres et nytt nivå – ny 3. divisjon – med mellom fire og seks avdelinger.

Den nye 4. divisjon vil få et sted mellom 12 og 18 regionale avdelinger.

Det er slett ikke sikkert at alle disse forslagene vil ligge i det endelige forslaget. Seriekomiteens medlemmer og Bjarne Berntsen spesielt har nå presentert forslagene rundt om i klubber og kretser.

— Den endelige innstillingen skal når den kommer være godt forankret ute i klubbene, sier Berntsen.

Uansett blir det debatt.

Vålerenga-støtte

De som har vært mest positive til å gjøre drastiske endringer med antall lag i øverste divisjon har vært de største klubbene. I Vålerenga har de styrevedtak fra i fjor på at det er viktig og riktig å redusere antall lag i Tippeligaen.

Stig-Ove Sandnes og Vålerenga støtter et eventuelt forslag om å redusere antall lag i Eliteserien. Arkiv

— Vålerenga står fast på disse vedtakene fortsatt. Vi sa den gang at det er riktig å se på antall lag og vi er positive til endringer av hele seriepyramiden. I utgangspunktet ønsket vi oss 12 lag, men vi ser jo at 14 lag kan være et kompromiss, sier daglig leder i Vålerenga Stig-Ove Sandnes.Han mener det med dagens serieordning blir for mange uinteressante kamper.

— Vålerenga som klubb ønsker å spisse toppen av norsk fotball, sier han, men har forståelse for at slike debatter også går mye på følelser.

Fotballekspert Lars Tjærnås er positiv til å redusere antall lag i øverste divisjon:

Les også Tjærnås håper på 12 lag

Møter motstand også i år

Cato Haug er styreleder i Sarpsborg 08. Han ser ingen grunn til å kutte antall lag i Eliteserien eller avgjøre hvem som blir seriemester og hvem som rykker ned med et sluttspill.

— Vi synes det er bra som det er nå og vi har et styrevedtak på at vi ikke ønsker å redusere antall lag i Tippeligaen. Vi ser ikke at det er dette som skal til for at landslaget gjør det bedre og at vi får flere klubber som når lengre i Europa. Det er andre og mer langsiktige mekanismer som avgjør det, sier Haug til Aftenposten.

Selv om han er skeptisk til å gjøre endringer med den øverste ligaen, er han likevel klar på at det kanskje er på tide å gjøre noe med seriepyramiden lenger ned.

— Uansett vil seriekomiteens arbeid munne ut i et eventuelt forslag som skal behandles på tinget. Da vil vi selvfølgelig styrebehandle saken på nytt, sier Haug.

Fortsatt skepsis

Da forslagene kom i fjor var Odds profilerte trener Dag-Eilev Fagermo en sterk motstander av et nytt seriesystem med færre lag og sluttspill i toppdivisjonen.

— Nå er vel ikke klubbens meninger fullt så sterke som Dag-Eilevs meninger, men vi er fortsatt skeptiske til å redusere antall lag i toppen og innføre en sluttspillordning i Tippeligaen, sier Einar Håndlykken, daglig leder i Odd.

Men han er som svært mange fotballedere positiv til å gjøre noe med seriesystemet lenger ned.

— Innføring av en ny 3. divisjon og færre lag i 2. divisjon er vi ikke fremmed for å være med på, sier Håndlykken.

Nederlandsk utredning

I fjor engasjerte Norsk Toppfotball det nederlandske selskapet Hypercube til å utrede alternative modeller for den norske seriestrukturen. En rekke alternativer ble lagt på bordet. En del av fakta som ble innhentet under dette arbeidet, ligger også i bunn av de vurderingene som blir gjort i år.

Bjarne Berntsen har ikke noe problem med å se at antall lag på øverste nivå fort får mye fokus.

— Utvidelsen til 16 lag i Tippeligaen kom i 2009 og har hatt både positive og negative sider. Samtidig må vi se det store bildet. Det er trolig et problem at fire lag rykker ned fra OBOS-ligaen. Det fører kanskje til at lagene tar færre sjanser og færre yngre spillere får slippe til. Vi ønsker at OBOS-ligaen skal bli en viktig utviklingsarena for spillerne, sier Bjarne Berntsen.

Et forslag til nytt seriesystem må vedtas av NFFs ting i mars neste år. Deretter kan allerede 2016 bli en overgangssesong.

Ønsker du å lese mer om hvordan forslaget så ut i fjor, finner du mer her: